金山夜集招米芾元章不至作
作者：賀鑄
朝代：宋

paragraphs: 芳洲擷蘭珮，清夜栖寶坊。
晚風駕飛濤，柱石搖長廊。
微月逗簷際，助我燈燭光。
黄童天下才，亹亹陳與章。
狂歌間險語，捧腹屢烘堂。
惜無盃中物，可以延楚狂。
興闌半道去，浪學山陰王。
明發吾將還，滄波渺相望。
如何方外徒，漫仕煩官倉。
端爾凉秋節，白雲來帝鄉。